**HOTĂRAREA**

**Nr. 51 din 02.03.2021**

 Având în vedere:

 - *Convocatorul* nr. 2631137/01.03.2020 al ședinței extraordinare a Comitetului Județean pentru Situații de Urgență Dâmbovița,

 - *Planul de măsuri actualizat al Comitetului Județean pentru Situații de Urgență Dâmbovița pentru perioada sezonului rece 2020-2021* nr. 2631106/26.02.2021 prezentat în ședința extraordinară a CJSU Dâmbovița din data de 02.03.2021, ora 14.00,

 În considerarea aprobării tacite a proiectului de hotărâre nr. 51, comunicat spre analiză şi dezbatere Comitetului Judeţean pentru Situaţii de Urgenţă la data de 02 martie 2021,

 În temeiul art. 10 din *Regulamentul-cadru privind structura organizatorică, atribuţiile, funcţionarea şi dotarea comitetelor şi centrelor operative pentru situaţii de urgenţă*, aprobat prin H.G. nr. 1491/2004,

**Comitetul Județean pentru Situații de Urgență Dâmbovița adoptă prezenta**

**HOTĂRÂRE:**

 **Art. 1. -** Comitetul Județean pentru Situații de Urgență Dâmbovița aprobă *Planul de măsuri al Comitetului Județean pentru Situații de Urgență Dâmbovița pentru perioada sezonului rece 2020-2021*, conform anexei la prezenta hotărâre.

 **Art. 2. -** Structurile nominalizate în Planul menționat la art. 1, precum și celelalte structuri reprezentate în Comitetul Județean pentru Situații de Urgență Dâmbovița vor asigura îndeplinirea sarcinilor stabilite și a funcțiilor de sprijin repartizate, conform prevederilor legale, în vederea bunei gestionări a situațiilor de urgență ce pot apărea pe perioada sezonului rece.

 **Art. 3. -** Prin grija Secretariatului Tehnic Permanent al Comitetului Județean pentru Situații de Urgență Dâmbovița, din cadrul Inspectoratului pentru Situații de Urgență ”Basarab I” al județului Dâmbovița, prezenta hotărâre **se publică pe site-ul Instituţiei Prefectului – judeţul Dâmboviţa** (Secţiunea: Activităţi\_Situaţii de Urgenţă) şi se transmite Departamentului pentru Situaţii de Urgenţă, Inspectoratului General pentru Situaţii de Urgenţă, membrilor Comitetului Județean pentru Situații de Urgență Dâmbovița și comitetelor locale pentru situații de urgență din județul Dâmbovița, spre însușire și punere în aplicare, la ordin/solicitare/nevoie, în funcție de evoluția situației operative din județul Dâmbovița, pe timpul sezonului rece.

**PREȘEDINTELE**

**COMITETULUI JUDEŢEAN PENTRU SITUAŢII DE URGENŢĂ DÂMBOVIŢA**

***PREFECT***

***dr.ing. Aurelian POPA***